**Ministru kabineta rīkojuma projekta**

**“Par ārkārtējās situācijas izsludināšanu”**

 **sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta rīkojuma projekts paredz izsludināt ārkārtējo situāciju atsevišķās administratīvajās teritorijās, ņemot vērā konstatēto Latvijas Republikas - Baltkrievijas Republikas valsts robežas nelikumīgās šķērsošanas gadījumu skaitu un šo valsts robežas nelikumīgās šķērsošanas gadījumu skaitu straujo pieaugumu.  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likuma "[Par ārkārtējo situāciju un izņēmuma stāvokli](https://likumi.lv/ta/id/255713-par-arkartejo-situaciju-un-iznemuma-stavokli)" 4.panta otrā daļa, 5.panta pirmā daļa, 6.panta pirmās daļas 2.punkts un 7.panta 3.punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Atbilstoši likuma “Par ārkārtējo situāciju un izņēmuma stāvokli” 4. panta pirmajai daļai ārkārtējā situācija ir īpašs tiesiskais režīms, kura laikā Ministru kabinetam ir tiesības likumā noteiktajā kārtībā un apjomā ierobežot valsts pārvaldes un pašvaldību institūciju, fizisko un juridisko personu tiesības un brīvības, kā arī uzlikt tām papildu pienākumus. Ārkārtējo situāciju var izsludināt tāda valsts apdraudējuma gadījumā, kas saistīts ar katastrofu, tās draudiem vai kritiskās infrastruktūras apdraudējumu, ja būtiski apdraudēta valsts, sabiedrības, vides, saimnieciskās darbības drošība vai cilvēku veselība un dzīvība.Ārkārtējo situāciju saskaņā ar likuma “Par ārkārtējo situāciju un izņēmuma stāvokli” 5.panta pirmo daļu izsludina Ministru kabinets uz noteiktu laiku, bet ne ilgāku par trim mēnešiem. Ņemot vērā konstatēto Latvijas Republikas - Baltkrievijas Republikas valsts robežas nelikumīgās šķērsošanas gadījumu skaitu un šo valsts robežas nelikumīgās šķērsošanas gadījumu skaitu straujo pieaugumu (uz 2021.gada 9.augustu nelikumīgi valsts robežu šķērsojušas 343 personas (no tām pēdējā diennakts laikā vairāk par 100 personām)), kā arī ievērojot lielo kaimiņvalstī – Lietuvā fiksēto Lietuvas Republikas - Baltkrievijas Republikas valsts robežas nelikumīgās šķērsošanas gadījumu skaitu (uz 2021.gada 9.augustu Lietuvas Republikas un Baltkrievijas Republikas robežu nelikumīgi šķērsojušas 4112 personas), kā arī saskaņā ar likuma "[Par ārkārtējo situāciju un izņēmuma stāvokli](https://likumi.lv/ta/id/255713-par-arkartejo-situaciju-un-iznemuma-stavokli)" 4.panta otro daļu, 5.panta pirmo daļu, 6.panta pirmās daļas 2.punktu un 7.panta 3.punktu  nepieciešams izsludināt ārkārtējo situāciju no 2021.gada 11.augusta līdz 2021.gada 10.novembrim šādās administratīvajās teritorijās:* 1. Ludzas novads;
	2. Krāslavas novads;
	3. Augšdaugavas novads;
	4. Daugavpils pilsēta.

Saistībā ar minēto, ir sagatavots attiecīgs Ministru kabineta rīkojuma projekts par ārkārtējās situācijas izsludināšanu, kas vienlaikus nosaka:1. pienākumu Nacionāliem bruņotiem spēkiem un Valsts policijai sniegt palīdzību Valsts robežsardzei Latvijas Republikas - Baltkrievijas Republikas valsts robežas robežuzraudzības nodrošināšanā, lai nepieļautu Latvijas Republikas - Baltkrievijas Republikas valsts robežas nelikumīgu šķērsošanu;
2. tiesības Valsts robežsardzei, Nacionāliem bruņotiem spēkiem un Valsts policijai izmantot paredzētās procedūras un to rīcībā esošos līdzekļus, lai atturētu personas no Latvijas Republikas - Baltkrievijas Republikas valsts robežas nelikumīgas šķērsošanas.
3. tiesības Valsts robežsardzei, Nacionāliem bruņotiem spēkiem un Valsts policijai, konstatējot personas nelikumīgu Latvijas Republikas - Baltkrievijas Republikas valsts robežas šķērsošanu, dot rīkojumu atgriezties valstī, no kuras persona šķērsoja robežu, un veikt nepieciešamos pasākumus, lai pārliecinātos, ka persona izpilda šo rīkojumu.
4. tiesības Valsts robežsardzei, konstatējot personas nelikumīgu Latvijas Republikas - Baltkrievijas Republikas valsts robežas šķērsošanu, pielietot fizisku spēku un speciālos līdzekļus, lai nekavējoties atgrieztu personu valstī, no kuras tā nelikumīgi šķērsoja valsts robežu. *Fiziska spēka pielietošana ir galējs līdzeklis, līdz ar to tā pielietošanas nepieciešamība un samērīgums ir vērtējams katrā konkrētajā gadījumā individuāli un šo tiesību pielietošana ir atkarīga no konkrētās situācijas.*
5. ierobežojumu ārkārtējās situācijas izsludinātajā teritorijā izvietotajās Valsts robežsardzes struktūrvienībās un citās iestādēs tiesības iesniegt personu iesniegumus par bēgļa vai alternatīvā statusa piešķiršanu.
6. pienākumu Nacionāliem bruņotiem spēkiem sadarbībā ar Valsts robežsardzi, kā arī Pilsonības un migrācijas lietu pārvaldi nodrošināt vietu un infrastruktūru, kur būtu izmitināmas personas, kas nelikumīgi šķērsojušas Latvijas Republikas - Baltkrievijas Republikas valsts robežu, kā arī personas, kas ieradušās no Baltkrievijas Republikas un iesniegušas iesniegumu par bēgļa vai alternatīvā statusa piešķiršanu.
7. atļaut Valsts robežsardzei, kā arī Pilsonības un migrācijas lietu pārvaldei piemērot Publisko iepirkumu likuma 3.panta astotās daļas izņēmumu, lai nodrošinātu patvēruma meklētāju, kas ieradušies no Baltkrievijas Republikas, ar izmitināšanu, pārtiku un pirmās nepieciešamības precēm. *Minētais izņēmums ir būtisks, lai strauja patvēruma meklētāju, kas ieradušies no Baltkrievijas Republikas, pieauguma gadījumā patvēruma meklētājus nekavējoties varētu nodrošināt ar izmitināšanu, pārtiku un pirmās nepieciešamības precēm. Piemērojot Publisko iepirkumu likumā noteikto iepirkuma procedūru netiks nodrošināta valsts interešu aizsardzība patvērumu meklētāju iesniegumu izskatīšanas jomā, proti, netiks pietiekami efektīvi nodrošināta vajadzība nodrošināt attiecīgās personas ar pajumti, pārtiku un citām pirmās nepieciešamības precēm.*
8. nepieciešamības gadījumā Ministru kabinetam lemt par starptautiskās palīdzības pieprasīšanu izmantojot Savienības civilās aizsardzības mehānisma, Ziemeļatlantijas līguma organizācijas, kā arī citu starptautisko sadarbības organizāciju un ārvalstu platformas.

Kopumā Rīkojuma projekts paredz kompetento valsts iestāžu pilnvaras, reaģējot uz šobrīd specifiski esošo situāciju saistībā ar Latvijas Republikas - Baltkrievijas Republikas valsts robežas nelikumīgas šķērsošanas gadījumu pieaugumu, kam šobrīd nav rodams racionāls skaidrojums.Kā to ir norādījusi Eiropas Cilvēktiesību tiesa lietā *N.D. and N.T. v. Spain*, valstīm ir tiesības nepieļaut nelikumīgu valsts robežas šķērsošanu un nodrošināt, ka valstis nelikumīgi šķērsojošās personas “atstumj” atpakaļ no savas teritorijas. Minētās valstu tiesības ir attiecināmas arī iespējamiem patvēruma meklētājiem. Rīkojuma projektā tiek uzdots Nacionāliem bruņotiem spēkiem un Valsts policijai sniegt palīdzību Valsts robežsardzei Latvijas Republikas - Baltkrievijas Republikas valsts robežas robežuzraudzības nodrošināšanā, lai nepieļautu Latvijas Republikas - Baltkrievijas Republikas valsts robežas nelikumīgu šķērsošanu. Valsts robežsardzei, Nacionāliem bruņotiem spēkiem un Valsts policijai jāizmanto paredzētās procedūras un to rīcībā esošos līdzekļus, lai atturētu personas no Latvijas Republikas - Baltkrievijas Republikas valsts robežas nelikumīgas šķērsošanas. Starp Rīkojuma projekta 3. punktā paredzētajiem līdzekļiem var būt gan pastiprinātas patrulēšanas nodrošināšana gar Latvijas Republikas - Baltkrievijas Republikas valsts robežu, gan arī fizisku šķēršļu radīšana, lai apgrūtinātu robežas šķērsošanu.Vienlaikus, konstatējot personas nelikumīgu Latvijas Republikas - Baltkrievijas Republikas valsts robežas šķērsošanu, tiek paredzēts, ka Valsts robežsardze var dot attiecīgai personai rīkojumu atgriezties valstī, no kuras persona šķērsoja robežu, un veikt nepieciešamos pasākumus, lai pārliecinātos, ka persona izpilda šo rīkojumu. Savukārt Valsts robežsardzei tiek piešķirts tiesības arī izmantot fizisku spēku, lai, ievērojot katru konkrēto situāciju, nekavējoties atgrieztu personu valstī, no kuras tā nelikumīgi šķērsoja valsts robežu. Minētās tiesības atbilst minētajā Eiropas Cilvēktiesību tiesas spriedumā lietā *N.D. and N.T. v. Spain* ietvertajam principam. Vienlaikus Rīkojuma projekts nekādā veidā neierobežo tiesisku veidu kā personas, kuras likumīgi ceļo var uzturēties Latvijas Republikā, tai skaitā nepieciešamības gadījumā iesniegt iesniegumu par bēgļa vai alternatīvā statusa piešķiršanu.Tādējādi Rīkojuma projektā ir ietverts valsts teritoriālās neaizskaramības un tiesiskuma princips, proti, personas – trešo valstu pilsoņi, pārkāpjot likumu jeb nelikumīgi šķērsojot valsts robežu nevarētu iegūt sev labumu no tā. Izņēmums būtu attiecināms tikai uz personām, kurām nepieciešama starptautiskā aizsardzība reālu tūlītēju draudu gadījumā. |
| 3. | Projekta izstrādē iesaistītās institūcijas un publiskas personas, kapitālsabiedrības | Iekšlietu ministrija, Valsts robežsardze. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Personas, kuras nelikumīgi šķērso valsts robežu, Valsts robežsardze, Valsts policija, Nacionālie bruņotie spēki, Pilsonības un migrācijas lietu pārvalde.  |
| 2. | Tiesiskā regulējuma ietekme uz tautsaimniecību un administratīvo slogu | Tiesiskā regulējuma ietekme uz administratīvo slogu šobrīd nav iespējams noteikt. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |  |  |  |  |  |  |  |
| --- | --- | --- | --- | --- | --- | --- | --- |
|

|  |
| --- |
|   **V. Tiesību akta projekta atbilstība Latvijas Republikas starptautiskajām saistībām** |
| Saistības pret Eiropas Savienību | Eiropas Parlamenta un Padomes 2011. gada 13. decembra Direktīva 2011/95/ES par standartiem, lai trešo valstu valstspiederīgos vai bezvalstniekus kvalificētu kā starptautiskās aizsardzības saņēmējus, par bēgļu vai personu, kas tiesīgas saņemt alternatīvo aizsardzību, vienotu statusu, un par piešķirtās aizsardzības saturu (pārstrādāta versija) (Eiropas Savienības Oficiālais Vēstnesis 20.12.2011. L 337)Eiropas Parlamenta un Padomes 2013.gada 26.jūnija direktīva 2013/32/ES par kopējām procedūrām starptautiskās aizsardzības statusa piešķiršanai un atņemšanai (Eiropas Savienības Oficiālais Vēstnesis 29.06.2013., Nr. L 180)Eiropas Parlamenta un Padomes 2013.gada 26.jūnija direktīva 2013/33/ES, ar ko nosaka standartu starptautiskās aizsardzības pieteikuma iesniedzēju uzņemšanai. (Eiropas Savienības Oficiālais Vēstnesis 29.06.2013., Nr. L 180) |
| Citas starptautiskās saistības | 1951.gada 28.jūlija Konvencija par bēgļa statusu un tās 1967.gada 31.janvāra Protokols par bēgļa statusu Eiropas Padomes 1950. gada 4. novembra Cilvēktiesību un pamatbrīvību aizsardzības konvencijas protokola Nr.4 normu interpretācija Eiropas Cilvēktiesību tiesas 2020. gada 13.februāra spriedumā lietā Nr. 8675/15 un 8679/15 N.D. AND N.T. v. SPAIN.Atbilstoši minētajā spriedumā paustajām atziņām, valstij ir tiesības atteikt ieceļošanu ārzemniekiem, tostarp potenciālajiem patvēruma meklētājiem, kuri bez nepārvaramiem iemesliem nebija izpildījuši prasību pēc likumīgas ieceļošanas robežšķērsošanas vietās. Līdz ar to projekts, kas paredz noteikt tiesisku veidu kā personas, kuras likumīgi ceļo var iesniegt iesniegumu par bēgļa vai alternatīvā statusa piešķiršanu, saskan ar Eiropas Cilvēktiesību tiesas judikatūrā paustajām atziņām.  |
| Cita informācija | Nav. |

   |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Saistībā ar tiesisko situāciju ir nepieciešama likumdevēja nekavējoša rīcība, tādējādi sabiedrības līdzdalības nodrošināšana nav iespējama. |
| 2. | Sabiedrības līdzdalība projekta izstrādē | Saistībā ar tiesisko situāciju ir nepieciešama likumdevēja nekavējoša rīcība, tādējādi sabiedrības līdzdalības nodrošināšana nav iespējama. |
| 3. | Sabiedrības līdzdalības rezultāti | Saistībā ar tiesisko situāciju ir nepieciešama likumdevēja nekavējoša rīcība, tādējādi sabiedrības līdzdalības nodrošināšana nav iespējama. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts robežsardze, Pilsonības un migrācijas lietu pārvalde, Valsts policija, Nacionālie bruņotie spēki. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts tiks īstenots esošu institūciju un cilvēkresursu ietvaros. Projektā paredzētie pasākumi tiks nodrošināti piešķirto valsts budžeta līdzekļu ietvaros. Saistībā ar Projekta izpildi nav paredzēta jaunu institūciju izveide, esošu institūciju likvidācija vai reorganizācija. |
| 3. | Cita informācija | Nav. |

Iekšlietu ministre M.Golubeva

Vīza: valsts sekretārs D. Trofimovs